Amb l'objectiu de contribuir al fet que Catalunya sigui una destinació turística d'òptima qualitat ambiental, es van establir, mitjançant la Resolució de 30 de novembre de 1998, els criteris ambientals per a l'atorgament del distintiu de garantia de qualitat ambiental als càmpings.
Atès que el sector turístic té un gran interès per contribuir al desenvolupament sostenible, s'ha considerat oportú ampliar el tipus d'establiments que es puguin acollir al distintiu de garantia de qualitat ambiental.
D'acord amb el Decret 316/1994, de 4 de novembre, sobre l'atorgament del distintiu de garantia de qualitat ambiental per la Generalitat de Catalunya, modificat posteriorment pel Decret 296/1998, de 17 de novembre, pel qual s'amplia l'àmbit del distintiu de garantia de qualitat ambiental als serveis, en ús de les facultats que m'atorga l'article 5 del dit Decret i d'acord amb l'informe previ del Consell de Qualitat Ambiental,
Definir la categoria d'establiments hotelers i els criteris de qualitat ambiental per optar al distintiu de garantia de qualitat ambiental, que es regeixen pels apartats següents:
S'inclouen en aquesta categoria els establiments hotelers que regula el Decret 176/1987, de 9 d'abril, pel qual s'estableixen normes sobre l'ordenació i la classificació dels establiments d'allotjament turístic sotmesos al règim d'hoteleria.
Poden sol·licitar el distintiu de garantia de qualitat ambiental els titulars dels establiments hotelers ubicats a Catalunya.
Les propietats o característiques de qualitat ambiental específiques de la categoria de servei que defineix l'apartat 1 s'avaluen segons els criteris i el sistema d'avaluació establerts a l'annex.
La definició de la categoria de servei i dels criteris específics per a aquesta categoria té un període màxim de validesa de tres anys a partir de la data de publicació d'aquesta Resolució al DOGC.
Als efectes administratius, el número de codi assignat a la categoria de servei és:
6.1 L'ús de la marca s'ha d'adequar a les especificacions indicades en les Normes gràfiques establertes pel Departament de Medi Ambient per a la utilització del distintiu de garantia de qualitat ambiental.
6.2 La llegenda que ha de figurar al distintiu de garantia de qualitat ambiental és la següent: "Respectuós amb el medi ambient", o bé la traducció literal a la resta d'idiomes en què estigui redactada la informació general de l'establiment.
6.3 El logotip identifica l'empresa i no pot ser utilitzat per a la publicitat de productes, ni en els productes mateixos ni en els seus envasos.
L'establiment podrà utilitzar el logotip del distintiu en la seva imatge corporativa (fulletons, paper de carta, etc.).
Per obtenir el distintiu de garantia de qualitat ambiental, l'establiment ha de disposar de l'autorització corresponent i ha de complir la legislació ambiental vigent allà on estigui ubicat i els criteris ambientals especificats en aquest annex, els quals tenen com a objectiu la minimització de l'impacte sobre el medi i el foment de la sensibilitat ecològica dels usuaris.
—1 Criteris ambientals per a la categoria de servei
Els criteris ambientals per a la categoria d'establiments hotelers es divideixen en 8 apartats, cada un dels quals conté criteris bàsics de compliment obligatori i criteris opcionals, els quals estan puntuats d'1 a 9 punts.
Per obtenir el distintiu de garantia de qualitat ambiental, l'establiment ha de complir tots i cadascun dels criteris bàsics i obtenir un mínim de 60 punts en el còmput total de criteris opcionals.
Els establiments que no disposin de piscina coberta o de sistema d'aire condicionat hauran d'obtenir un mínim de 52 punts del còmput total dels criteris opcionals.
En cas que no disposin ni de piscina coberta ni d'aire condicionat, el valor mínim a assolir serà de 44 punts.
Els establiments de nova construcció, a partir de la data de publicació d'aquesta Resolució, hauran d'obtenir un mínim de 70 punts del còmput total de criteris opcionals.
L'establiment ha de gestionar els seus residus conforme a les determinacions legals i especialment segons la reglamentació municipal.
A fi d'afavorir la valorització dels residus que genera, l'establiment ha d'implantar la recollida selectiva de vidre, paper i cartró, llaunes, plàstics, brics, residus orgànics, metalls, piles, làmpades, pintures, tòners, olis de cuina usats i altres matèries susceptibles de valorització, especialment a la cuina, al restaurant, a la zona d'habitacions, a les zones comunitàries i a les oficines, sempre que aquesta gestió sigui conseqüent amb la del municipi o comarca on estigui ubicat l'establiment.
1.1.1.2 Retolació identificativa dels contenidors
Tots els contenidors han d'estar retolats amb una identificació del tipus de residu que contenen.
En el full informatiu que es lliura al client en el moment del registre s'ha de donar informació sobre la gestió de residus portada a terme a l'establiment i s'ha d'explicar la importància de la recollida selectiva i la necessitat que aquesta s'efectuï correctament.
De la mateixa manera, es demanarà la col·laboració dels clients per efectuar el destriament de residus.
Per cada tipus de material (vidre, paper i cartró, plàstic, llaunes, brics, residus orgànics, productes de neteja de la piscina, tòners, pintures, piles, làmpades, olis de cuina usats, etc.) recollit per l'establiment i no especificat en la recollida selectiva del municipi, es donarà 1 punt, fins a un màxim de 7 punts, sempre que se n'asseguri una gestió correcta.
Es valorarà amb 4 punts que els residus orgànics (restes de menjar, restes vegetals o de poda) siguin compostats al mateix establiment, sempre que es vetlli per un funcionament correcte del procés i no es produeixin afeccions al medi o als usuaris a causa de la producció de lixiviats o males olors.
A més, es valorarà amb 1 punt l'ús del compost obtingut en els jardins o conreus dependents de l'establiment mateix.
L'avaluació de conformitat dels criteris corresponents a l'apartat 1.1 es farà per comprovació in situ d'una entitat col·laboradora degudament acreditada.
L'establiment ha de promoure l'estalvi d'aigua freda i calenta i, conseqüentment, d'energia.
Els equipaments de bany (aixetes de lavabo, dutxes i cisternes de vàter), els equipaments de la piscina o el sistema de reg o d'altres instal·lacions que consumeixin aigua han d'incorporar sistemes d'estalvi.
Per a la definició de sistema d'estalvi d'aigua, s'ha de prendre com a referència la Resolució de 8 d'agost de 1997, per la qual s'estableixen els criteris ambientals per a l'atorgament del distintiu de garantia de qualitat ambiental als productes i als sistemes que afavoreixen l'estalvi d'aigua.
Almenys un cop al mes s'ha de fer una revisió de les aixetes, regadores de dutxa i cisternes de lavabo per comprovar que no hi hagi degoters.
En cas que n'hi hagi, s'ha de procedir a reparar-los.
Per tal de facilitar la comprovació del compliment d'aquest criteri, caldrà portar un registre de les revisions efectuades.
En el full informatiu que es lliura als clients en el moment del registre s'ha d'explicar la importància de la utilització correcta de l'aigua i com poden contribuir ells al seu estalvi.
En les zones de consum d'aigua s'han d'instal·lar rètols que facin referència a la utilització racional de l'aigua.
De la mateixa manera, s'ha d'instal·lar als lavabos rètols on s'informi que sols es canvien les tovalloles i la roba de llit si ho sol·liciten els clients.
L'establiment ha d'instal·lar comptadors sectorialitzats del consum d'aigua que permetin mesurar de manera independent el consum d'aigua de la cuina, de la bugaderia, de la piscina i de la zona d'habitacions i portar un registre mensual del consum, amb la finalitat de conèixer i avaluar a partir de comparacions interanuals les millores aconseguides i detectar consums anòmals.
Les regadores de dutxa (fixes i mòbils) han de tenir un cabal inferior a 10 l/min per a pressions compreses entre 1 i 5 bars, o bé han d'incorporar limitadors de cabal que, un cop acoblats a la regadora, donin un cabal inferior a 10 l/min per a la mateixa gamma de pressions.
Cal que com a mínim un 20% de les regadores compleixin aquest criteri.
La resta de punts fins a un total de 8 s'atorgaran de manera proporcional al percentatge de regadores que compleixin el criteri.
Les aixetes de lavabo, bidet i aigüera han de tenir un cabal inferior a 8 l/min per a pressions compreses entre 1 i 5 bars, o bé han d'incorporar limitadors de cabal que, un cop acoblats a l'aixeta, donin un cabal inferior a 8 l/min per a la mateixa gamma de pressions.
Cal que com a mínim un 20% de les aixetes compleixin aquest criteri.
La resta de punts fins a un total de 8 s'atorgaran de manera proporcional al percentatge d'aixetes que compleixin el criteri.
a) El volum màxim d'aigua admès per descàrrega ha de ser de 6 l.
Si la cisterna porta incorporat un dispositiu d'estalvi, l'estalvi amb el dispositiu incorporat ha de ser d'un 20% com a mínim respecte de la descàrrega abans d'incorporar el dispositiu.
b) El vàter ha d'incorporar un dispositiu d'interrupció de descàrrega o de polzada curta/llarga.
Les instruccions relatives a l'accionament del dispositiu d'interrupció de descàrrega o de polzada curta/llarga han de ser visibles a la cisterna.
Altres sistemes que afavoreixen l'estalvi d'aigua: s'inclouen aquí els sistemes no previstos en els apartats anteriors, com per exemple aixetes o regadores de dutxa amb tancament automàtic temporalitzat o amb sensor de presència, sistemes d'estalvi en les instal·lacions de la piscina, sistemes d'estalvi en el reg, aprofitament d'aigües grises o pluvials, etc. L'estalvi demostrable ha de ser d'un 20% com a mínim en relació amb la instal·lació convencional.
Valoració del criteri: 8 punts per sistema instal·lat, fins a un màxim de 24 punts.
L'avaluació de conformitat dels criteris de l'apartat 1.2 es farà per comprovació in situ d'una entitat col·laboradora degudament acreditada.
L'aigua de la piscina descoberta no podrà ser escalfada, llevat que ho sigui a partir d'energia renovable o residual.
Les piscines cobertes hauran de complir els requisits següents:
a) La temperatura de l'aigua no excedirà els 28oC, a excepció de piscines d'ús termal.
b) La temperatura de l'aire de les piscines cobertes mesurada a un metre d'alçada sobre la làmina d'aigua no excedirà els 3oC per sobre de la temperatura de l'aigua, i la humitat relativa del recinte estarà compresa entre el 60% i el 70%.
Als vestuaris, si n'hi ha, o a les zones comunes de la piscina coberta, s'han d'instal·lar rètols on s'expliqui la gestió de la climatització de la piscina.
La cloració ha de ser substituïda parcialment per alguna alternativa amb baix impacte (ozó, radiació ultraviolada, etc.), sempre que es garanteixi el compliment de la normativa vigent pel que fa a la desinfecció de l'aigua.
1.3.2.2 Dosificació dels productes químics
La piscina ha d'estar equipada amb un sistema de dosificació automàtica per als productes químics.
a) La piscina ha d'estar equipada amb manta tèrmica, que l'ha de cobrir en les hores que no estigui en funcionament.
b) La piscina s'ha d'escalfar amb energies renovables.
c) La piscina ha de disposar d'una bomba de calor deshumectant.
d) La calor de l'aire extret del recinte de la piscina s'ha de reutilitzar per escalfar l'aire del recinte.
e) L'energia per escalfar l'aigua del vas de la piscina ha de procedir d'un sistema de cogeneració.
L'avaluació de conformitat dels criteris de l'apartat 1.3 es farà per comprovació in situ d'una entitat col·laboradora degudament acreditada.
1.4 Eficiència i estalvi energètic
L'establiment ha de promoure l'eficiència i l'estalvi energètic en les seves instal·lacions.
a) L'accés de la llum natural als espais interiors no s'ha d'obstaculitzar a fi de garantir-ne el màxim aprofitament.
b) En les zones interiors amb funcionament continuat de l'enllumenat superior a 5 hores diàries, s'han d'utilitzar fluorescents trifòsfor o làmpades fluorescents compactes.
Cal que com a mínim un 50% dels punts de llum compleixin aquest criteri.
c) En les zones interiors que no siguin d'ús social (magatzems, pàrquings, etc.) amb funcionament continuat de l'enllumenat de 24 hores, s'han d'utilitzar fluorescents amb balast electrònic.
Cal que com a mínim un 50% dels fluorescents compleixin aquest criteri.
1.4.1.2 Aigua calenta sanitària (ACS) i/o calefacció
a) Totes les instal·lacions d'ACS, tant els dipòsits d'acumulació com els tubs de distribució i la caldera, han d'estar ben aïllats, a excepció d'aquells casos en els quals els tubs mateixos de distribució són emprats per escalfar el recinte.
b) La instal·lació d'ACS ha d'incorporar una vàlvula mescladora de tres vies o vàlvula termostàtica amb bomba i circuit de recirculació entre caldera i dipòsit programable.
c) Per a calderes que utilitzen un combustible diferent de gas, l'opacitat dels gasos provinents de la caldera haurà de ser inferior o igual a 2 d'acord amb l'escala de Bacharach.
d) El rendiment de la caldera ha de ser superior al 85%, a excepció de les que utilitzen biomassa.
a) Instal·lació de termòstats a les habitacions i zones comunes.
b) Les obertures de la façana oest han de disposar d'elements d'ombra.
Totes les habitacions han de disposar d'algun sistema per evitar les càrregues de calor externes (cortines, persianes clares, etc.).
En el full informatiu que es lliura als clients en el moment del registre s'ha d'explicar la importància de la utilització correcta dels recursos energètics i informar de les accions que du a terme l'establiment per contribuir a l'estalvi energètic.
De la mateixa manera, s'hi han d'incloure consells pràctics perquè els clients també puguin ajudar a l'estalvi energètic.
A les habitacions s'han d'instal·lar rètols on es faci referència a la utilització racional de l'aigua calenta, l'enllumenat i la climatització.
L'establiment ha d'instal·lar comptadors sectorialitzats del consum d'energia que permetin mesurar de manera independent el consum d'energia de la cuina, la bugaderia, els sistemes de climatització i les habitacions i els espais comuns.
A més, s'ha de portar un registre mensual del consum que especifiqui el tipus de font energètica emprada amb la finalitat de conèixer i avaluar, a partir de comparacions interanuals, les millores aconseguides i detectar consums anòmals.
Els tancaments de vidre a l'exterior han d'estar equipats amb doble vidre.
Cal que com a mínim el 20% del total de superfície de tancament de vidre exterior compleixi aquest criteri.
La resta de punts fins a un total de 6 s'atorgaran de manera proporcional al percentatge de la superfície que compleixi el criteri.
a) En les zones interiors amb funcionament continuat de l'enllumenat superior a 8 hores diàries, cal que els balasts utilitzats en els fluorescents trifòsfor siguin electrònics.
Cal que com a mínim el 20% dels balasts compleixin aquest criteri.
La resta de punts fins a un total de 6 s'atorgaran de manera proporcional al percentatge de balasts que compleixin el criteri.
b) Les habitacions han de disposar de sistemes de desconnexió general de l'enllumenat (clau magnètica que talli el corrent, utilització d'un interruptor general a l'habitació, etc.).
La resta de punts fins a un total de 8 s'atorgaran de manera proporcional al percentatge d'habitacions que compleixin el criteri.
c) Als lavabos comunitaris s'han d'utilitzar sistemes de control de presència, o bé polsadors temporalitzats.
d) En el pàrquing exterior i la zona d'esports s'han d'utilitzar làmpades de vapor de sodi.
Cal que com a mínim el 20% del total de punts de llum del pàrquing i de la zona d'esports compleixin aquest criteri.
La resta de punts fins a un total de 6 s'atorgaran de manera proporcional al percentatge de punts de llum que compleixin el criteri.
e) Utilització de l'energia elèctrica generada en un sistema d'aerogeneradors o una minicentral hidroelèctrica.
f) Utilització de l'electricitat generada en una planta de cogeneració.
1.4.2.4 Aigua calenta sanitària (ACS) i/o calefacció
a) Per a calderes de gas, les emissions de CO i NOx produïdes han de ser, respectivament, inferiors a 80 mg/kWh i 70 mg/kWh.
NOx correspon a la suma de NO i NO2, donat com a NO2.
Valoració del criteri: 2 punts.
b) El rendiment útil de les calderes de gas s'ha de calcular a potència nominal i també amb càrrega parcial del 30%, ambdues potències expressades en kW (Pn), i ha de complir la taula següent:
c) Instal·lació d'una caldera de gas d'alt rendiment (de baixa temperatura o de condensació).
d) Utilització de sistemes de recuperació de la calor de les aigües grises.
e) Utilització d'energia solar tèrmica per produir ACS.
f) Utilització de l'energia de la biomassa en una instal·lació autoritzada per produir ACS.
g) Utilització de la calor residual generada d'una planta de cogeneració per produir ACS.
h) Instal·lació centralitzada d'una bomba de calor elèctrica de COP > 3,5.
i) Instal·lació centralitzada d'una bomba de calor de gas amb recuperació de la calor del motor.
j) Les habitacions han de disposar d'un sistema de regulació individual de la temperatura.
La resta de punts fins a un total de 7 s'atorgaran de manera proporcional al percentatge d'habitacions que compleixin el criteri.
k) Utilització d'energia solar tèrmica per a la calefacció.
l) Calefacció a partir de la calor generada en una instal·lació de tractament de biomassa autoritzada.
a) En els equips refrigerants no s'ha d'emprar CFC ni compostos de transició.
Cal que com a mínim el 20% dels equips refrigerants compleixin aquest criteri.
La resta de punts fins a un total de 5 s'atorgaran de manera proporcional al percentatge d'equips refrigerants que compleixin el criteri.
b) Els establiments han de tenir un dispositiu a les habitacions que aturi l'aire condicionat quan s'obrin les finestres.
c) Per als establiments que tinguin una instal·lació d'aire condicionat centralitzat, s'ha de disposar de l'opció de free-cooling, que es farà servir quan la temperatura de l'aire exterior sigui prou baixa per donar el confort necessari a l'interior.
d) La calor despresa en el condensador del sistema de climatització es reutilitzarà.
e) S'utilitzarà la calor residual de la cogeneració per fer el fred necessari per a la climatització.
f) Utilització d'energia solar tèrmica per a la refrigeració.
1.4.2.7 D'altres sistemes que funcionen amb energia renovable
a) Utilització de plaques solars fotovoltaiques per a la generació d'electricitat per a l'establiment.
b) Utilització de l'energia solar fotovoltaica en els sistemes de reg de jardins i per a les bombes de dosificació de productes químics per garantir la qualitat de l'aigua.
c) Utilització de sistemes fotovoltaics i eòlics per al bombament de l'aigua.
1.4.2.8 Arquitectura bioclimàtica
Els establiments que disposin d'elements d'arquitectura bioclimàtica (mur de cambra convectiva, hivernacle a la cara sud de l'allotjament, xemeneies solars, zonificació d'espais, etc.) rebran 4 punts per element, fins a un màxim de 16 punts.
L'avaluació de conformitat dels criteris de l'apartat 1.4 es farà per comprovació in situ d'una entitat col·laboradora degudament acreditada, a excepció dels subapartats c) i d) de l'apartat 1.4.1.2 i del subapartat a) de l'apartat 1.4.2.4, que es fa per analítica de gasos, i del subapartat b) de l'apartat 1.4.2.4, que es farà d'acord amb la Directiva 92/42/CEE.
L'establiment ha de fixar criteris ambientals en les seves compres (reducció de la contaminació, minimització d'envasos, etc.).
Neveres i congeladors sense CFC ni compostos de transició.
En cas de nova adquisició, les neveres i els congeladors no han d'emprar CFC ni compostos de transició.
a) L'establiment no subministrarà productes per als clients en embolcall individual en els casos en què sigui possible prescindir-ne (melmelades, sucres, mantegues, sabó, xampú, etc.).
Això es valorarà considerant els productes oferts al bany i a l'esmorzar.
Valoració màxima del criteri: 7 punts.
b) Col·locació de dosificadors per al sabó i xampú als lavabos.
c) Que hi hagi un acord amb, almenys, tres dels deu proveïdors principals conforme els enviaments es faran amb un embalatge mínim o en tot cas de tipus reciclat.
Els acords s'han de fer per escrit.
d) L'establiment no vendrà ni subministrarà begudes en recipients d'un sol ús en aquells casos en què el mercat n'ofereixi d'altres en recipients retornables.
e) L'establiment comprarà productes ecoetiquetats (distintiu de garantia de qualitat ambiental, etiqueta ecològica europea, Àngel Blau, Cigne Blanc, etc) o productes agrícoles o alimentaris ecològics que disposin d'un logotip atorgat per un organisme oficial.
Per cada tipus de producte ecoetiquetat adquirit es donarà 1 punt, fins a 7 punts com a màxim.
Es valorarà en relació amb l'últim any anterior a la sol·licitud del distintiu.
La compra de productes d'enllumenat i els dispositius d'estalvi d'aigua (incloses aixetes, dutxes i altres elements) no suposa l'atorgament de punts en aquest apartat, ja que són objecte de puntuació en un altre apartat.
L'avaluació de conformitat dels criteris de l'apartat 1.5 es farà per comprovació in situ d'una entitat col·laboradora degudament acreditada i consulta de les especificacions tècniques.
L'establiment ha de ser constituït amb materials, colors i estil arquitectònic propis de la zona i no ha de suposar un impacte ambiental significatiu sobre el paisatge.
L'avaluació de conformitat per al criteri de l'apartat 1.6 es farà per comprovació in situ d'una entitat col·laboradora degudament acreditada.
El soroll màxim que pot generar l'establiment és el que fixi l'ordenança municipal de sorolls.
Si el municipi no en disposa, s'hi ha d'aplicar la Resolució de 30 d'octubre de 1995, per la qual s'aprova una ordenança municipal tipus reguladora del soroll i les vibracions.
En el moment de l'avaluació, s'ha de parar especial atenció a la sensibilitat acústica de la zona pel que fa a la determinació dels valors límit de soroll permesos.
L'avaluació de conformitat per al criteri de l'apartat 1.7 es farà per mostreig.
1.8 Informació i educació ambiental
L'establiment fomentarà el respecte pel medi ambient amb caràcter general.
En particular, en la contractació d'activitats recreatives per als seus clients ha d'establir com a requisit el respecte per la natura i l'adequació a les normes de protecció vigents.
En el moment del registre s'ha de lliurar als clients un full informatiu dels criteris que caracteritzen els establiments que han obtingut el distintiu, on s'explicaran tots els apartats anteriors.
El full ha d'estar editat en català i en la resta d'idiomes en què estigui redactada la informació general de l'establiment.
L'establiment ha de tenir a l'abast dels clients i en un lloc visible informació sobre els transports públics que circulen per la zona i, sempre que sigui possible, informar de les possibilitats d'accedir a l'establiment o de fer d'excursions en transport públic o no motoritzat.
El personal ha de rebre formació i informació, com a mínim en incorporar-se al lloc de treball, sobre els criteris ambientals que regeixen l'establiment i sobre com actuar perquè pugui participar satisfactòriament en l'ecogestió.
1.8.1.4 Informació sobre l'entorn proper
L'establiment ha de tenir a l'abast dels clients i en un lloc visible informació sobre el medi on està situat l'establiment i les possibilitats de descoberta.
Es preveu en aquest apartat el fet de tenir bibliografia i documentació sobre itineraris per a la consulta, a la venda o d'entrega gratuïta, perquè els usuaris puguin dissenyar sortides que els permetin conèixer el medi que els acull i els seus valors naturals, socials, històrics, culturals, etc.
Almenys un cop l'any, l'establiment ha de fer cursos de formació al personal sobre mesures d'estalvi energètic, estalvi d'aigua, compres ambientalment correctes, minimització de residus i bones pràctiques en neteja (minimització de l'ús de productes químics).
Els establiments que disposin d'un programa d'activitats d'animació turística o educatives, sempre que incloguin propostes encaminades al foment de la consciència ambiental, els hàbits de consum ambientalment correctes i l'estalvi de recursos, i promoguin el coneixement i la protecció del medi, rebran 4 punts.
L'avaluació de conformitat dels criteris de l'apartat 1.8 es farà per comprovació in situ d'una entitat col·laboradora degudament acreditada.
—2 Sistema d'avaluació de conformitat
El sol·licitant ha de presentar la sol·licitud per al distintiu de garantia de qualitat ambiental juntament amb el dossier tècnic formalitzat per una entitat col·laboradora del Departament de Medi Ambient.
Els sol·licitants del distintiu per als serveis inclosos a la categoria d'establiments hotelers han de trametre a una entitat col·laboradora del Departament de Medi Ambient degudament acreditada un dossier tècnic, el contingut del qual s'especifica a continuació, que el sol·licitant ha de mantenir actualitzat durant el període de validesa del distintiu.
L'entitat col·laboradora ha d'examinar el dossier i comprovar en l'establiment que el dossier tècnic és conforme a la realitat, i emetre'n el certificat corresponent.
El dossier tècnic consta d'una descripció general de l'allotjament i del compliment dels criteris ambientals, de les especificacions tècniques, dels informes i dels resultats de les inspeccions realitzades.
El Departament de Medi Ambient es reserva el dret de visitar sense avís previ les instal·lacions, amb llibertat d'accés al dossier tècnic actualitzat i a la resta de documentació que consideri necessària.
2.2 Selecció de l'entitat col·laboradora
Els controls, els ha de dur a terme una entitat col·laboradora del Departament de Medi Ambient degudament acreditada per a aquest camp d'actuació, una relació actualitzada de les quals es lliurarà al sol·licitant.
Si no n'hi ha, el Consell de Qualitat Ambiental pot avalar expressament i per a aquest supòsit concret una entitat imparcial.